text:
Несла е село в Западна България. Намира се в Община Драгоман, Софийска област. Отдалечено е на 14 км западно от Драгоман и на около 2-3 км от границата с Република Сърбия. Селото се намира в планински район, в историко-географската област Бурел. Разположено е на двата бряга на малката река Габерска, на 558 метра надморска височина. Населението на село Несла към 2010 г. е около 108 души. Мястото на днешното село е обитавано от дълбока древност. В землището на Несла има останки от тракийската култура.
 География
 Село Несла е отдалечено на 54 километра западно от София в непосредствена близост до държавната граница с Република Сърбия. То се състои от няколко махали, намиращи се близо една до друга. Разположено е в долина по протежението на река Калугерица, която никога не е пресъхвала. Климата е сравнително студен и влажен, често падат слани, питейната вода е варовита, но за сметка на това наблизо има извор, както и много бунари. Селото е заобиколено от хълмове, някои са голи и каменисти, а други обрасли с гъста борова гора. В ливадите и поляните растат много билки и гъби. Трите български мобилни оператора имат покритие, както и някои от сръбските.
 История
 В землището на Несла има останки от тракийската култура. Свидетелство, че тук е имало селище още през късната античност, са руините на ранно-християнската църква „Св. св. Петър и Павел“, в близост до едноименното оброчище.
 Днешното село вероятно е възникнало, както и други селища в Бурел, покрай турските чифлици през XVIII-XIX век. Потвърждаваща тази теза е една легенда за основаването на Несла, която разказва така:
 "На времето един турчин минавал по пътя за село Долна Невля, където имал земя. Неочаквано обаче конят му се подплашил, турчинът паднал на земята и умрял. Погребали го на същото място, където сега са селските гробища - неговият гроб всъщност е първият. Преди това гробищата се намирали в местността „Падина“, над оброка "Св. Димитър". Сега на това място личат струпани на купчини камъни (вероятно от почистването на ливадите). През старото гробище е минавал път, изсечен в скалата и с частично запазена настилка (вероятно римски). Той води към местността „Падина“, където е било старото село.
 Друга легенда разказва, че турчинът, който владеел земите покрай реката, започнал да ги дава под аренда на българите срещу десятък от добива. Така, постепенно те се заселили на сегашното място. Разказва се, че същото се случило и в село Долна Невля. Там земите били дадени под аренда на селяните от село Круша."
 Население
 В България за организирано събиране на данни за населението може да се говори след Освобождението от 1878 г. Първото преброяване на населението в Княжество България е проведено през 1880 г. До края на XIX век са извършени още две преброявания – 1887 и 1892 г. Към 31 декември 1900 г. се провежда преброяване на населението с програма, която е значително по-усъвършенствана в сравнение с предходните, като заедно с това е съобразена с решенията на Международния статистически институт. Преброяването обхваща населението, жилищните и нежилищните сгради и домашните животни. Може да се приеме, че преброяването от 1900 г. се използва като своеобразен модел за всички следващи преброявания до това от 1946 г.
 По данни от първото преброяване на населението, през 1880 г. в с. Несла живеят 297 жители.
 Просветна дейност
 Читалище „Селска пробуда“ в селото е създадено през 1930 г., като през първите 40 години от своето съществуване то се помещава в сградата на местното училище. През 1970 г. читалището се премества в нова сграда, в която се помещава и киносалонът на селото, който скоро след демократичните промени през 1989 г. спира да функционира.
 През втората половина на 2012 г. читалище „Селска пробуда“ кандидатства по проект за изграждане на съвременен информационен и етнографски център.
 Религия
 Руните на ранно-християнската църква "Св. св. Петър и Павел" (датирана IV-VI век) се намират на 300 м югозападно от центъра на с. Несла, в местността „Песков“. Зидовете на древната църква са запазени на височина до 1 метър, затрупани са с пръст. В средата на руините има две късноантични бази на колони. Върху тях местното население пали свещи, мястото е свързано с близкия оброк „Св. Павел“ (на около 40 метра от църквата). За него има местно предание, според което дядо Симо Янков, докато пасял говедата си, заспал. Сънувал, че утре е Павловден и трябва да се празнува, защото иначе ще удари градушка. И така оброкът бил поставен, за да предпазва от природни стихии.
 Понастоящем в близост до старата църква се изгражда новият храм „Св. св. Петър и Павел“. Строежът е започнат след като местни жители видели сияние под формата на кръст, над оброчището „Св. Павел“. Друго чудо е „събудилото“ се изворче в двора на църквата, водата му, която тече едвам-едвам лекува много болести. Слепи проглеждат, бездетни булки зачеват, а безработни намират работа.
 Оброци
 Тясно свързани с живота и вярата на жителите на селото са оброците, такива в Несла има шест:
 1. Оброк "Св. Троица" – намира се на около 1,5 км югозападно от центъра на селото, в местността "Грозданови пояти". Каменният кръст е счупен напречно, запазена е само горната му половина. Поддържа се от фамилията Маринкови.
 2. Оброк „Св. Павел“ – намира се на 300 м югозападно от центъра на селото, в близост до развалините на църквата „Св. св. Петър и Павел“, която се намира в местността „Песков“. Днес до оброка се строи нова църква.
 3. Оброк „Св. Богородица“ (Малка) – намира се на 500 м югозападно от центъра на селото, в местността „Песковица“. Оброчното място е старо, но кръстът е сложен през 1971 г. Поддържа се от фамилията Янкови.
 4. Оброк „Св. Илия“ – намира се на 50 м северозападно от центъра на селото. Къстът е счупен на парчета. Поддържа се от фамилията Янкови.
 5. Оброк „Св. Димитър“ – намира се под старите селски гробища, в местността „Гумнище“. Поддържа се от фамилията Нончини.
 6. Оброк „Св. Георги“ (Джурджовски кръст) – на 100 м североизточно от центъра на селото, до Кежина махала. Поддържа се от цялото село.
 Други
 Несла е името на място, което героите в романа на Иван Попов „Хакери на човешките души“ са измислили, а то се е оказало съществуващо на картата. То е най-важната част в предизборен лозунг, в който е приложен езиково-инженерен метод за привличане на вниманието на електората.
 Външни препратки
 Времето в село Несла.
 Източници
 Села в Софийска област
 Населени места в община Драгоман


type: wikipedia

text:
Rețelele Petri sunt o reprezentare matematică a sistemelor discrete distribuite. Definite de către Carl Adam Petri în anii 1960 în teza sa de doctorat, rețelele Petri au abilitatea de a generaliza teoria automatelor, prin expresivitatea lor ridicată în domeniul evenimentelor concurente.
 Noțiuni de bază
 O rețea Petri este un graf orientat bipartit, ale cărui noduri sunt locuri sau tranziții. Fiecare arc al acestui graf leagă un loc și o tranziție. Nu există arce între două locuri și nici între două tranziții. Dacă de la un loc L există un arc orientat spre o tranziție T, atunci L este loc de intrare pentru T; invers, dacă arcul este orientat de la tranziția T la locul L, atunci L este loc de ieșire pentru T. Locurile pot conține un număr variabil de jetoane, iar întreaga distribuție a jetoanelor în locurile rețelei se numește marcaj. Tranzițiile se produc consumând jetoane din locurile de intrare și producându-le în cele de ieșire.
 Execuția unei rețele Petri este un proces nedeterminist. La execuție, se analizează la fiecare pas tranzițiile active. O tranziție se numește activă în momentul în care fiecare din locurile sale de intrare conține cel puțin un jeton. Execuția unei tranziții presupune modificarea marcajului rețelei, prin eliminarea câte unui jeton din fiecare loc de intrare și adăugarea câte unui jeton în fiecare loc de ieșire. O singură tranziție se poate executa la un anumit pas
 Rețelele Petri de o complexitate mai mare au capabilitatea de a introduce ierarhii în rețele.
 Rețele Petri colorate
 Jetoanele într-o rețea Petri standard nu se disting între ele ca și aparență vizuală. Pentru acest lucru se folosesc rețelele Petri colorate (în , deseori regăsite sub acronimul CPN). Activarea unei tranziții este determinată în totalitate de prezența jetoanelor în locurile de intrare.
 Rețelele Petri stocastice adaugă capacitatea de reprezentare a evenimentelor nedeterministe ca moment al producerii.
 Probleme reprezentabile prin rețele Petri
 Marea majoritate a problemelor reprezentabile cu rețele Petri sunt deterministe (prezența unei soluții poate fi anticipată prin aplicarea unui algoritm), cum are fi cazul problemelor de acoperire, rezolvate prin implementarea Arborelui Karp-Miller.
 Problemele de prezență (în ; determinarea dacă într-o rețea un anumit punct este accesibil) sunt cunoscute a fi deterministe dar implementările oferă timpi exponețiali în rezolvări.
 Mai multe despre aceste clase de probleme și reprezentarea lor cu rețele Petri pot fi găsite aici cât și în lucrarea lui Kurt Jensen, Coloured Petri Nets și în cea a lui M. Ahmone Marsan et al. -
 Modelling with Generalized Stochastic Petri Nets.
 Bibliografie
 Legături externe
 Petri Nets World
 Petri Net Markup Language
 exchangeable Routing Language
 Informatică


type: legislation

jurisdiction: EU

text:
 26.7.2011
 IT
 Gazzetta ufficiale dell'Unione europea
 L 194/27
 REGOLAMENTO DI ESECUZIONE (UE) N. 727/2011 DELLA COMMISSIONE
 del 25 luglio 2011
 recante fissazione dei valori forfettari all'importazione ai fini della determinazione del prezzo di entrata di taluni ortofrutticoli
 LA COMMISSIONE EUROPEA,
 visto il trattato sul funzionamento dell'Unione europea,
 visto il regolamento (CE) n. 1234/2007 del Consiglio, del 22 ottobre 2007, recante organizzazione comune dei mercati agricoli e disposizioni specifiche per taluni prodotti agricoli (regolamento unico OCM) (1),
 visto il regolamento di esecuzione (UE) n. 543/2011 della Commissione, del 7 giugno 2011, recante modalità di applicazione del regolamento (CE) n. 1234/2007 del Consiglio nei settori degli ortofrutticoli freschi e degli ortofrutticoli trasformati (2), in particolare l'articolo 136, paragrafo 1,
 considerando quanto segue:
 Il regolamento di esecuzione (UE) n. 543/2011 prevede, in applicazione dei risultati dei negoziati commerciali multilaterali dell'Uruguay round, i criteri per la fissazione da parte della Commissione dei valori forfettari all'importazione dai paesi terzi, per i prodotti e i periodi indicati nell'allegato XVI, parte A, del medesimo regolamento,
 HA ADOTTATO IL PRESENTE REGOLAMENTO:
 Articolo 1
 I valori forfettari all'importazione di cui all'articolo 136 del regolamento di esecuzione (UE) n. 543/2011 sono quelli fissati nell'allegato del presente regolamento.
 Articolo 2
 Il presente regolamento entra in vigore il 26 luglio 2011.
 Il presente regolamento è obbligatorio in tutti i suoi elementi e direttamente applicabile in ciascuno degli Stati membri.
 Fatto a Bruxelles, il 25 luglio 2011.
 Per la Commissione, a nome del presidente,
 José Manuel SILVA RODRÍGUEZ
 Direttore generale dell'Agricoltura e dello sviluppo rurale
 (1) GU L 299 del 16.11.2007, pag. 1.
 (2) GU L 157 del 15.6.2011, pag. 1.
 ALLEGATO
 Valori forfettari all’importazione ai fini della determinazione del prezzo di entrata di taluni ortofrutticoli
 (EUR/100 kg)
 Codice NC
 Codice paesi terzi (1)
 Valore forfettario all'importazione
 0702 00 00
 MK
 41,0
 ZZ
 41,0
 0707 00 05
 TR
 95,4
 ZZ
 95,4
 0709 90 70
 TR
 110,8
 ZZ
 110,8
 0805 50 10
 AR
 70,1
 TR
 62,0
 UY
 62,6
 ZA
 95,3
 ZZ
 72,5
 0806 10 10
 CL
 54,3
 EG
 164,4
 MA
 124,1
 TN
 223,3
 TR
 177,7
 ZA
 62,8
 ZZ
 134,4
 0808 10 80
 AR
 156,7
 BR
 86,3
 CL
 91,7
 CN
 62,9
 NZ
 114,6
 US
 89,9
 ZA
 88,2
 ZZ
 98,6
 0808 20 50
 AR
 80,0
 CL
 90,5
 CN
 56,7
 NZ
 148,5
 ZA
 103,9
 ZZ
 95,9
 0809 10 00
 TR
 183,9
 ZZ
 183,9
 0809 20 95
 TR
 277,9
 ZZ
 277,9
 0809 30
 TR
 170,0
 ZZ
 170,0
 0809 40 05
 BA
 51,4
 EC
 64,7
 XS
 66,1
 ZZ
 60,7
 (1) Nomenclatura dei paesi stabilita dal regolamento (CE) n. 1833/2006 della Commissione (GU L 354 del 14.12.2006, pag. 19). Il codice «ZZ» rappresenta le «altre origini».


text:
Nadia Reisenberg Sherman (Vilna, 14 de julio de 1904-Nueva York, 10 de junio de 1983) fue una pianista estadounidense de origen lituano.
 Biografía
 Nadia Reisenberg nació en Vilna en el seno de una familia judía. Sus padres fueron Aaron y Rachel Reisenberg. Su hermana Anna (Newta) nació dos años después, y Clara en 1911, quien más tarde tomó el nombre de casada de Clara Rockmore y se hizo famosa por su virtuosismo en el theremin. Las tres hermanas permanecieron extremadamente unidas. Cuando Nadia tenía seis años, su tío Paul envió un piano a la familia, y Nadia supo de inmediato que estaría tocando el teclado por el resto de su vida. Su talento exigió que la familia se mudara a San Petersburgo para estudiar en el Conservatorio, donde el famoso compositor Alexander Glazunov, se interesó especialmente en la talentosa niña. Estudió con Leonid Nikolayev en el Conservatorio de San Petersburgo. Debido a las convulsiones de la Revolución de Octubre, ella y su familia regresaron a Vilna, luego viajaron a Varsovia y Alemania. Finalmente se establecieron en Nueva York en 1922. Su hijo, Robert Sherman, imparte cursos sobre "El negocio de la música" en Juilliard y anteriormente escribió críticas musicales para The New York Times durante cuatro décadas.
 Carrera musical
 Reisenberg dio conciertos en la década de 1920, en particular con su hermana Clara Rockmore, pero en 1930 volvió a estudiar y eligió a Josef Hofmann como tutor. La actividad concertística más importante de Reisenberg tuvo lugar en la década de 1940. Fue elogiada especialmente por su serie de conciertos que abarcan todos los conciertos para piano de Mozart, interpretados (con la dirección de Alfred Wallenstein) para WOR, que se emitieron en la temporada 1939/40.
 Reisenberg continuó actuando hasta el final de su vida y apareció en el Carnegie Hall un total de 22 veces. Aunque habitualmente actuaba como solista con la Filarmónica de Nueva York, dio dos recitales en la sala: un programa íntegramente de Tchaikovsky el 13 de noviembre de 1943, en conmemoración del 50 aniversario de la muerte del compositor, y otro de repertorio desconocido el 21 de noviembre de 1947.
 Legado
 Los hijos de Reisenberg fueron coautores de una biografía sobre su madre, Nadia Reisenberg: A Musician's Scrapbook (1985). Desde 2002, el premio Nadia Reisenberg Recital patrocinado por The Nadia Reisenberg & Clara Rockmore Foundation se lleva a cabo cada dos años en la Escuela de Música Mannes en la ciudad de Nueva York.
 Véase también
 Clara Rockmore
 Mujeres pianistas
 Conservatorio de San Petersburgo
 Mujeres músicas de Lituania
 Referencias
 Enlaces externos
 The Official Nadia Reisenberg Clara Rockmore Foundation Website (en inglés)
 Mujeres pianistas
 Nacidos en Vilna
 Mujeres músicas de Lituania
 Pianistas de música clásica del siglo XX


type: caselaw

text:
 26.5.2015
 EL
 Επίσημη Εφημερίδα της Ευρωπαϊκής Ένωσης
 C 171/36
 Απόφαση του Δικαστηρίου Δημόσιας Διοίκησης (τρίτο τμήμα) της 26ης Μαρτίου 2015 — DO κατά ESMA
 (Υπόθεση F-32/14) (1)
 ((Υπαλληλική υπόθεση - Προσωπικό του ESMA - Έκτακτος υπάλληλος - Μη ανανέωση της συμβάσεως - Έκθεση βαθμολογίας - Καθυστερημένη κατάρτιση της εκθέσεως βαθμολογίας - Έλλειψη συνέπειας μεταξύ των γενικών και των ειδικών εκτιμήσεων))
 (2015/C 171/43)
 Γλώσσα διαδικασίας: η αγγλική
 Διάδικοι
 Προσφεύγουσα-ενάγουσα: DO (εκπρόσωπος: Σ. Α. Παππάς, δικηγόρος)
 Καθής-εναγόμενη: Ευρωπαϊκή Αρχή Kινητών Aξιών και Αγορών (εκπρόσωποι: R. Vasileva και οι δικηγόροι D. Waelbroeck και A. Duron)
 Αντικείμενο
 Αίτημα να ακυρωθεί η απόφαση περί μη ανανεώσεως της συμβάσεως εκτάκτου υπαλλήλου της προσφεύγουσας-ενάγουσας κατόπιν δυσμενούς εκθέσεως βαθμολογίας, να ακυρωθεί η ως άνω έκθεση βαθμολογίας και να καταβληθεί αποζημίωση για την προκληθείσα ζημία
 Διατακτικό
 Το Δικαστήριο Δημόσιας Διοίκησης αποφασίζει:
 1)
 Απορρίπτει την προσφυγή-αγωγή.
 2)
 Η DO φέρει τα δικά της δικαστικά έξοδα και καταδικάζεται στα δικαστικά έξοδα της Ευρωπαϊκής Αρχής Kινητών Aξιών και Αγορών.
 (1) EE C 184 της 6.6.2014, σ. 45.


type: other

text:
������������ ����� ������� ����� (2009) » NoLamerS.net - �������, ������, ���� � ��������, ������, �����, ����
 ������������ ����� ������� ����� (2009)������
 ���������: ������������������: VA�������� �����: ������������ ����� ������� ����� (2009)����: ������ �������: 2009���������� ������: 200������|��������: mp3 | 128 kbps����� ��������: 12:11:33������ �����: 690 MB��������:�������� / ������ �����001 ���� ������ - ������-���������002 DJ Leonid Rudenko feat. Nonna & GeeGun - ������ ��� ������003 ����� - ��������� (Subtechnology remix)004 �. ������ - ���������005 �. ��������� - ��������� ����� (remix)006 ����� & ������ Project feat. D.I.P. Project - ��� ����007 ����� - ���� (Global Deejays remix)008 �. ������ & DJ Antonio feat. �. ���������� - ������� ������009 ������� - �� ������� ���� (DJ Fisun remix)010 �. ��������� - ������...011 ������ - �� ����� ��� ������� �����012 Aquamarin - ���-������013 �. �������� & Couple - ��������� ������ (DJ Fisun remix)014 �. �������� - ������ ������015 ������� - �����, �� ����� (DJ Fisun remix)016 ������ - ���� �����017 AStudio - ��� �� ��� ���018 ������ & ���� ���� - ���� (DJ Katyusha & U-Rich remix)019 �. �������� - ������020 ������ & ������� ������� - � �����021 ������ - ��������022 �. ����� - Lady023 �������� - ��� ������� (Alexey Kutuzov dance remix)024 �. ������� feat. ���� & ���� - ���-��������025 ��������� ����� - �������� (Ed Albah remix)026 �. �������� - �������� ������027 ����� - �� ������ ������028 ������ - ����029 �. �������� - �������� ����, ������� ����!030 ����� �� �������� - � ���� �����031 ������ - ��� (DJ Yaroslav & DJ Kirill Clash remix)032 ������ - �� �����033 Delt� Pro feat. ��� - ���� ����034 �������� - ��������� ����035 ���S�� - �� ����� (DJ Fisun remix)036 ����� � �. ��������� - �� ���� ��� �����037 ���� - ��� ��� (DJ Kirill Clash extended)038 KIT-I - ����� �����039 ��������� ������ - ���� (DJ Nejtrino & Evan Sax remix)040 ���� ������� - ��� ������041 ����� ���� - ����042 ���� - ��� �� ���� (remix)043 �. ��������� - ���������� �����044 ���� - ��������� ������045 ����� 312 - �� ���������046 DJ Eli Wais feat. Sangel - �����047 ��� ������ - ����� ����� (�������� remix)048 �� ����������� - �� ���049 �. ���������� � �. ��������� - �� �� ����050 �. ���������� - ����� �������051 Quest Pistols - ����� �������� �����052 ��� ��� - ���� �����053 ������ - ����054 Opium Project - ���� ������ (radio mix)055 �. ������ - �����056 �����z� - �����057 �. ����������� - ����� ����058 �. ������ & ��� ���� - �������� �����059 DJ Gold Sky feat. Fast Food - � ������ (radio edit)060 ��-�� - ���������061 ������ - ������� ��������062 ������ - ������� (trance remix)063 Steel Deluxe - ������ ������064 ������ - ������ (Vitalik Vitamin Remix)065 ������ - ��� ����� (���� � ����� �����)066 �. ����������� - Real O (Max Creative radio edit)067 ������� - ��� �� �������068 Mr.Credo - ��������069 ����� - � �� ����070 ����� - ���� ���� ����071 t.A.T.u. - 220072 ������ - ������, ���� �������073 ������ - � ������ ���� ����074 AStudio & ������� ��������� - ������� � ������ (��� ���� remix)075 ��������� - ������ �����076 ������� - ���� ���077 ��� ��� - My emancipation (DJ Kirill Clash remix)078 �. ���������� - ������ ������ (feat. ����� �������)079 �. ������� - ��� ����� �080 �������� - �� ��������081 ��� - ����082 �. �������� - ���� ����083 �������� - ������084 �. �������� � Couple - ��������085 ������ - ������ �� �����086 ����� - �����������087 Hi-Fi - ��� ���� (remix)088 ������ feat. �. �������� - ������ ��������089 ������� - ��� ���� (euro dance remix)090 �. ������� - �������, � ��� ���� �����091 �. ������ - ���� ��� ������092 ����� - ��� ����093 ��������� ������ - ������� ������094 �. �������� � �. �������� - �������� ������095 DJ Piligrim - �� ���� ������096 ��-�� - ������ ��� ��097 ������� - ������098 ������ - ����� ������099 ���� ����� - ������ (Ugroza project Famous remix)100 ������ - ��� �� ���101 �. ������ - �������102 ���� ������ - ����, ��� ������103 ������ - ��� (DJ Groove remix)104 ���� ����� - �������� ��105 �������� - ����� ����106 ������ - � ���� ���������107 �. ������ - ������� ����� ������108 ����� - ���� � ����� (���������� ����)109 Street Opera - ��� �� �����110 �� ���� - �����111 ����� - ��� ������112 Tim Rocks - �������� �������113 �� ����������� - � � �� (Global Deejays remix)114 t.A.T.u. - ����� ������115 �. ��������� - ������ ����116 �. ���� - ������ ���117 ��� - ���� ��� �����118 �. �������� - �����119 ����� - ����� �����120 ���-�� - ���� �� �� �����121 ������ - ����� ����122 ���� - �������123 ������� - �� ����� ������124 �. ������ - � ����� ����� �������125 ����� - �� ������� ����� ����126 �. ��������� - ����127 ������� - ����-����128 �. ������ - ������ ���129 ���� ����� - ���� ������130 ����� - ����� ���� ������131 ����� - �������-�����132 FM Project - ���������133 Quest Pistols - � ����� (remix)134 �. �������� & �. ������ - ����135 Roma Kenga - ���, ��� ������ (Sergey Green rmx)136 ����� & ����� ��������� - �� ������137 ������ - ���� ����138 ����� - ������������ ������139 �. ���������� - ������ (feat. DinoMC47)140 ������ - �� �� �� ���� (feat. DJ Groove, �������, ����� DMCB)141 ����� feat. DJ Smash - ������� ����142 ����� - ������� � ���� - �� ���� (electro house mix)143 �. �������� - ������ ������144 ��� ����� - ������145 �������� feat. ���S�� - �����������146 ������� - ����������147 �. ������ - ��� ������ �� �����148 �. ������� - ��� ������149 ���� - ������� ������150 DJ Piligrim - � ����151 ����� � - �������� �����152 �. �������� � Couple - ���� � ��� ������153 ��� �������� - ��������� ����154 �. ������� - ���, ��� (DJ Vini vox edit)155 ������ - ����������� ����� (DJ Kirill Clash remix)156 ����� - ��������� ����157 ������� - ����� ��� ��158 Opium Project feat. Royal Gigolos - ��������159 ������ - ������, � ������ (remix)160 �. �������� - ������ ����161 ���������� - ������ ����� ��� (DJ Vini remi�)162 ������ - ������163 �� ����������� & NeoMaster DJs - My Baby (extended mix)164 Street Opera - ������ ������165 �������� - �����166 �. ���������� - ��� ������ ������� �����167 �. ���������� - ����� � ����� ��������� ��������168 ������ - Americano169 ����� - ������� ������170 Chocolate & DJ Kirill Clash - �������� ����171 �. ������� & �������� - ����172 ������ - ���������173 ������� - �� � �����174 Mr.Credo - �.�.�.�. (electro mix)175 �. ������ - ����� �������� �����176 ������� - ������� ���177 ����oza - ������ ������! (�. �������� remix)178 ����� - ���� �� ������179 Roma Kenga - ����� ����180 ����� - �������� �����181 �. �������� - �� ����� ��� (Vengerov & Fedoroff remix)182 �. ���������� - �������� ����183 ����� & �. ������� - ����� � ����� (DJ Andersen club mix)184 ����� & ������ Project feat. D.I.P. Project - �����185 Para-Dox feat. Lera Weinbender - �� �������186 ���-�� - �� ��������� (new version)187 ��� - ������������ ���188 Quest Pistols - ������189 �. ����������� - �����190 �. ����� - ��� ����� (Vengerov & Fedoroff remix)191 �. ��������� - ���� ���� ����192 ������ - ��� �� ������ (Jeff & Black remix)193 �. �������� � �. ������ - ��� �� �������194 �. ���������� - � ����� � ���195 �. �������� - ������ ������196 Dino MC 47 & ���� - � ���� ������197 ����� - ����� ��������198 ���� - �� ���� �����199 �. �������� - ������ � ������� ������200 Ika - ������������� ������������ ����� ������� ����� (2009)�������|Download:vip-file.com �������|Download:letitbit.net �������|Download:sms4file.com �������|Download:depositfiles.com Part 1depositfiles.com Part 2depositfiles.com Part 3depositfiles.com Part 4depositfiles.com Part 5depositfiles.com Part 6depositfiles.com Part 7 �������|Download:rapidshare.com Part 1rapidshare.com Part 2rapidshare.com Part 3rapidshare.com Part 4rapidshare.com Part 5rapidshare.com Part 6rapidshare.com Part 7 ��� �������, ��� �� ��������.. ______________________________
 ������� �������:XXL �������� ��������� �� ������ ���� (2009)������ � ���� (2009)������� 200�� ����� (2010)������� ������� (2) (2009)���� ������� ������� (2009)������� ��������� �� ���TV (2009)��� ������ ������ (2009)����� �� ���� (2009)
 (�������: 0) �������� ������� 0 | ����������: 1936 | �����: RKIYAN | 30 �������� 2009 | �����������


text:
 EUROPSKA KOMISIJA
 Bruxelles, 14.6.2019.
 COM(2019) 208 final
 2019/0101(COD)
 Prijedlog
 UREDBE EUROPSKOG PARLAMENTA I VIJEĆA
 o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila
 (Tekst značajan za EGP)
 OBRAZLOŽENJE
 1.KONTEKST PRIJEDLOGA
 •Razlozi i ciljevi prijedloga
 Opći sud 13. prosinca 2018. donio je presudu u izravnim tužbama T-339/16 (Ville de Paris protiv Komisije), T-352/16 (Ville de Bruxelles protiv Komisije) i T-391/16 (Ayuntamiento de Madrid protiv Komisije) za pobijanje Uredbe Komisije (EU) 2016/646 o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6)
 1
 . U Uredbi (EU) 2016/646 utvrđeni su faktori sukladnosti koji se upotrebljavaju za ocjenu sukladnosti vozila s graničnim vrijednostima emisija u ispitivanju stvarnih emisija tijekom vožnje (RDE). Osporavani faktori sukladnosti bili su upotrijebljeni kako bi se progresivno smanjila razlika između stvarnih emisija tijekom vožnje i emisija izmjerenih u laboratoriju.
 Sud ne sudi o tehničkoj nužnosti faktora sukladnosti. Sud je utvrdio da je Uredbom Komisije (EU) 2016/646 de facto izmijenjena granična vrijednost od 80 mg/km utvrđena u Uredbi (EU) br. 715/2007 tako što je dopuštena viša razina emisija u ispitivanjima stvarnih emisija tijekom vožnje nego u mjerenju emisija u laboratoriju. Sud smatra da je samo zakonodavac mogao uvesti faktore sukladnosti jer se to odnosi na ključan element zakonodavnog akta (Uredba (EZ) br. 715/2007
 2
 ). Stoga je Sud poništio dio Uredbe (EU) 2016/646 kojom se utvrđuju faktori sukladnosti.
 Poništenje je djelomično. Postupak ispitivanja RDE-a utvrđen Uredbom Komisije (EU) 2016/427
 3
 i izmijenjen uredbama Komisije (EU) 2016/646
 4
 , 2017/1154
 5
 i 2018/1832
 6
 stoga ostaje na snazi te se i dalje mora provoditi prilikom homologacije.
 Ovaj se prijedlog treba donijeti zbog Presude Općeg suda u izravnim tužbama T-339/16, T-352/16 i T-391/16, a njegovo brzo donošenje ključno je da se izbjegne pravna nesigurnost homologacija dodjeljivanih od 1. rujna 2017. i budućih homologacija. Od ključne je važnosti, naime, da gospodarskim subjektima primjenjiva pravila budu jasna što je prije moguće, a u svakom slučaju do stupanja presude na snagu 23. veljače 2020. Kako bi se rizik od pravne nesigurnosti sveo na najmanju moguću mjeru, u članku 3. utvrđen je rok od tri dana.
 Radi izbjegavanja pravne nesigurnosti homologacija dodjeljivanih od 1. rujna 2017., Opći sud odlučio je odgoditi učinke poništenja za razdoblje od najviše 12 mjeseci (tj. do 23. veljače 2020.) kako bi se Komisiji dalo vremena za provedbu presude.
 U međuvremenu, radi izbjegavanja neopravdanog opterećenja za proizvođače koji su već konstruirali vozila u skladu s ranije donesenim postupkom za RDE, Komisija je odlučila Europskom parlamentu i Vijeću predložiti ponovno uvođenje prethodno utvrđenih faktora sukladnosti.
 Nadalje, Komisija predlaže i da zakonodavac Komisiju ovlasti za godišnje snižavanje faktora sukladnosti koje je utvrdio zakonodavac kako bi se odrazio napredak u točnosti prijenosnih sustava za mjerenje emisija. Time će se omogućiti postupno dodatno smanjivanje stvarnih emisija dušikovih oksida (NOx) tijekom vožnje.
 •Dosljednost s postojećim odredbama politike u određenom području
 Propisi o emisijama donose se u sklopu okvira EU-a za homologaciju automobila, kombija, kamiona i autobusa. Uzastopne norme Euro obilježavaju se arapskim brojkama u slučaju lakih vozila (automobila i kombija) i rimskim brojkama u slučaju teških vozila (kamiona i autobusa). Najnovije norme su Euro 6 za laka vozila i Euro VI za teška vozila.
 –Direktivom 2007/46/EZ
 7
 osigurava se zajednički pravni okvir za homologaciju automobila, kombija, kamiona i autobusa.
 –Uredbom (EZ) br. 715/2007, o normama Euro 5 i Euro 6, utvrđuje se da je granična vrijednost emisija za automobile u pogledu reguliranih onečišćujućih tvari, posebice dušikovih oksida (NOx, tj. kombiniranih emisija NO i NO2), 80 mg/km.
 –Uredbom (EZ) br. 692/2008 provodi se i izmjenjuje Uredba (EZ) br. 715/2007 o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila.
 –Uredbama 2017/1151 (globalno usklađeni ispitni ciklus za laka vozila) i 2018/1832 (Stvarne emisije tijekom vožnje 4) definiraju se novi ispitni postupci za homologaciju vozila i omogućuje se ispitivanje u stvarnim uvjetima, uključujući ispitivanje u neovisnim certificiranim laboratorijima.
 –Uredbom (EZ) br. 595/2009 nalaže se da nova teška vozila i motori moraju biti unutar novih graničnih vrijednosti emisija i uvode se dodatni zahtjevi za pristup informacijama.
 –Uredbom Komisije (EU) br. 582/2011 provodi se i izmjenjuje Uredba (EZ) br. 595/2009 s obzirom na emisije iz teških vozila (Euro VI).
 Uzastopne norme Euro za emisije dovele su do znatnog pada emisija čestica iz ispušnih plinova, s obzirom na masu (PM) i na broj (PN), i pada emisija drugih onečišćujućih tvari iz ispušnih plinova, kao što su ugljikovodici (HC) i ugljikov monoksid (CO). Međutim, emisije NOx, a posebice dušikova dioksida (NO2), iz cestovnog prometa nisu se smanjile od 1991. u skladu s očekivanjima nakon uvođenja normi Euro. Razlog je to što su emisije u „stvarnim uvjetima vožnje” često više od emisija izmjerenih prilikom homologacijskog ispitivanja (posebice u slučaju dizelskih vozila).
 Zbog visokih emisija iz putničkih vozila prilikom vožnje na cesti, u kojem slučaju je posljednjih godina primijećena znatna razlika u odnosu na laboratorijsko ispitivanje, Komisija je razvila postupak ispitivanja RDE-a koji se primjenjuje od 1. rujna 2017. Kod tog se ispitnog postupka, koji bolje odražava stvarne emisije prilikom vožnje na cesti i kojim se smanjuje razlika između stvarnih emisija tijekom vožnje i emisija izmjerenih u laboratoriju, upotrebljavaju prijenosni analizatori emisija u automobilima kako bi se izmjerile emisije prilikom realističnog ispitivanja u vožnji.
 Postupkom za RDE nadopunjuje se postupak mjerenja u laboratoriju kako bi se provjerilo da razine emisija dušika (NOx) i vrijednosti PN izmjerene prilikom laboratorijskog ispitivanja ostaju niske i u stvarnim uvjetima vožnje. Laka vozila za koja je u ispitivanju utvrđeno da su u skladu s najnovijom verzijom normi za emisije, poput Euro 6d-TEMP ili Euro 6d, ispitana su ispitivanjima stvarnih emisija tijekom vožnje.
 Istodobno s uvođenjem znatne promjene ispitnog režima, Uredbom (EU) 2018/858 Europskog parlamenta i Vijeća od 30. svibnja 2018. o homologaciji i nadzoru tržišta motornih vozila omogućit će se učinkovit nadzor tržišta u pogledu okolišne učinkovitosti vozila.
 •Dosljednost u odnosu na druge politike Unije
 Zajedničkim nastojanjima EU-a te nacionalnih, regionalnih i lokalnih vlasti zadnjih se desetljeća poboljšala kvaliteta zraka u Europskoj uniji. To poboljšanje uključuje smanjenje emisija onečišćujućih tvari u zraku od 2000. od 10 % do 70 %, ovisno o onečišćujućoj tvari (i smanjenje količine NOx od 42 %). Ta su smanjenja i posljedica uspješne kontrole emisija integriranjem zahtjeva za zaštitu okoliša u sektor prijevoza
 8
 .
 Međutim, gradovi diljem Europske unije i dalje se suočavaju s ozbiljnim problemima zbog koncentracija dušikova dioksida u otvorenom prostoru (NO2), a cestovni promet i dalje je glavni faktor koji pridonosi premašivanju graničnih vrijednosti utvrđenih u Direktivi o kvaliteti zraka i čišćem zraku za Europu (Direktiva 2008/50/EZ), kojom se nastoji zaštititi ljudsko zdravlje i okoliš. Prekoračenja za 2016. prijavilo je 19 država članica
 9
 , obično u gradovima i zbog visokih emisija NOx (NO + NO2) iz lokalnog prometa. Tome znatno pridonose emisije NOx iz dizelskih vozila i kombija, koje mogu biti znatno više u stvarnim uvjetima vožnje od propisanih graničnih vrijednosti emisija izmjerenih laboratorijskim ispitnim ciklusom
 10
 .
 Obvezne granične vrijednosti emisija NOx za dizelska vozila u EU-u postupno su smanjene s 500 mg/km u normi Euro 3 (u normama Euro 1 i Euro 2 nisu bile utvrđene granične vrijednosti za NOx za dizelska vozila) na 80 mg/km u normi Euro 6
 11
 . Međutim, postoje dokazi da se stvarne emisije NOx u vožnji nisu smanjile u istoj mjeri unatoč tim sve strožim graničnim vrijednostima za NOx, koje se provjeravaju u laboratoriju uz primjenu standardiziranog ispitnog ciklusa (Weiss et al. 2011).
 Komisija je reagirala razvijanjem postupka za utvrđivanje stvarnih emisija tijekom vožnje (RDE). Taj novi ispitni postupak ključan je za kontroliranje stvarnih emisija NOx iz dizelskih automobila tijekom vožnje. Najprije se, od početka 2016., primjenjivao radi kontroliranja kao dopuna laboratorijskom ispitivanju, a na nove tipove vozila primjenjuje se od 1. rujna 2017.; od 1. rujna 2019. primjenjivat će se na sva nova vozila.
 2.PRAVNA OSNOVA, SUPSIDIJARNOST I PROPORCIONALNOST
 •Pravna osnova
 Pravna je osnova prijedloga članak 114. Ugovora o funkcioniranju Europske unije (UFEU).
 •Supsidijarnost (za neisključivu nadležnost)
 U skladu s ostalim zakonodavstvom koje se odnosi na homologaciju tipa motornih vozila mjera koja se razmatra temelji se na članku 114. UFEU-a kojim se jamči funkcioniranje unutarnjeg tržišta.
 Mjera Europske unije nužna je jer je potrebno izbjeći nastanak prepreka jedinstvenom tržištu, konkretno u području automobilske industrije, i zbog prekogranične prirode zagađenja zraka i klimatskih promjena. Iako su učinci glavnih onečišćujućih tvari u zraku najizraženiji u blizini izvora onečišćenja, učinci na kvalitetu zraka nisu ograničeni na to područje, a prekogranično onečišćenje ozbiljan je ekološki problem koji onemogućava rješavanje tog pitanja na nacionalnoj razini. Atmosfersko modeliranje pokazuje da onečišćenje čiji je izvor u jednoj državi članici pridonosi onečišćenju u drugim državama članicama. Kako bi se riješio problem onečišćenja zraka potrebno je usklađeno djelovanje na razini EU-a.
 •Proporcionalnost
 Ovaj je prijedlog proporcionalan jer se njime osigurava potrebna pravna promjena te istodobno ne prelazi ono što je potrebno za postizanje cilja smanjenja emisija onečišćujućih tvari iz motornih vozila, s jedne strane, te osiguravanja pravne sigurnosti za proizvođače vozila, s druge strane. Njime se osiguravaju pravni uvjeti nužni za održavanje, u mjeri u kojoj je to moguće, jednakih uvjeta za proizvođače.
 •Odabir instrumenta
 Odabir uredbe primjeren je jer se njome izmjenjuje postojeća uredba.
 3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
 •Ex post evaluacija/provjera primjerenosti postojećeg zakonodavstva
 Nije primjenjivo.
 •Savjetovanja s dionicima
 Komisija je prije donošenja faktora sukladnosti za stvarne emisije tijekom vožnje (RDE) poslala upitnik dionicima iz automobilske industrije. U upitniku su zatražene tehničke informacije i podaci za potrebe Komisijine procjene. Pitanja su se odnosila na sljedeće tri teme:
 a) sastav svih novih dizelskih vozila u pogledu tehnologija za smanjenje emisija NOx;
 b) dostupni podaci o sadašnjim stvarnim emisijama tih vozila tijekom vožnje;
 c) informacije o općenitom potencijalu za smanjenje emisija NOx.
 Primljena su četiri odgovora. Odgovore su dostavili Udruženje europskih proizvođača automobila (ACEA), Udruženje za kontrolu emisija upotrebom katalizatora (AECC), jedno udruženje proizvođača vozila (koje je svoj odgovor dostavilo pod uvjetom da ostane anonimno) i velik dobavljač 1. reda (koji je svoj odgovor dostavio pod uvjetom da ostane anoniman). Unatoč tome što je upućeno nekoliko pisanih i usmenih zahtjeva u odgovarajućim radnim skupinama, nijedan pojedinačni proizvođač vozila nije poslao odgovor. Od četiri primljena odgovora samo su odgovori AECC-a i dobavljača 1. reda sadržavali relevantne informacije i podatke. Korist od preostala dva odgovora u tom kontekstu bila je ograničena.
 •Prikupljanje i primjena stručnih znanja
 Prije donošenja Uredbe (EU) 2016/646 Zajednički istraživački centar Komisije Europske komisije (JRC) proveo je metastudiju o podacima o emisijama NOx dobivenih ispitivanjem dizelskih vozila u skladu s normom Euro 6 prijenosnim sustavom za mjerenje emisija (PEMS). Dobiveni skup podataka sastojao se od 36 dizelskih vozila različitih tipova i 234 pojedinačne ispitne vožnje. Skup podataka bio je sveobuhvatan i pouzdan te je pokazao da je srednja razina emisija NOx dizelskih vozila u skladu s normom Euro 6 oko 4 (što je četiri puta više od propisane granične vrijednosti NOx).
 •Procjena učinka
 Za ovaj prijedlog nije potrebna procjena učinka. Ovom se inicijativom jednostavno mijenja pravni instrument kojim se utvrđuju isti postojeći faktori sukladnosti koji su potrebni za pravilnu primjenu postupka ispitivanja RDE-a i Komisija se ovlašćuje za daljnje smanjenje faktora sukladnosti radi prilagodbe tehničkom napretku. Faktori sukladnosti ne utječu na postojeće granične vrijednosti emisija utvrđene u Uredbi (EZ) br. 715/2007, za koje je provedena procjena učinka u vrijeme donošenja Uredbe (EZ) br. 715/2007
 12
 .
 •Temeljna prava
 Ovim se Prijedlogom ne utječe na zaštitu temeljnih prava.
 4.UTJECAJ NA PRORAČUN
 Nije primjenljivo.
 5.OSTALI DIJELOVI
 •Planovi provedbe i mehanizmi praćenja, evaluacije i izvješćivanja
 Nije primjenljivo.
 •Dokumenti s obrazloženjima (za direktive)
 Nije primjenljivo.
 2019/0101 (COD)
 Prijedlog
 UREDBE EUROPSKOG PARLAMENTA I VIJEĆA
 o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila
 (Tekst značajan za EGP)
 EUROPSKI PARLAMENT I VIJEĆE EUROPSKE UNIJE,
 uzimajući u obzir Ugovor o funkcioniranju Europske unije, a posebno njegov članak 114.,
 uzimajući u obzir prijedlog Europske komisije,
 nakon prosljeđivanja nacrta zakonodavnog akta nacionalnim parlamentima,
 uzimajući u obzir mišljenje Europskoga gospodarskog i socijalnog odbora
 13
 ,
 u skladu s redovnim zakonodavnim postupkom,
 budući da:
 (1)Uredba (EZ) br. 715/2007 Europskog parlamenta i Vijeća
 14
 jedan je od zasebnih regulatornih akata u smislu postupka za homologaciju tipa, kako je utvrđen Direktivom 2007/46/EZ Europskog parlamenta i Vijeća
 15
 .
 (2)Uredbom (EZ) br. 715/2007 zahtijeva se da nova laka vozila moraju biti unutar određenih graničnih vrijednosti emisija (norme Euro 5 i Euro 6) i utvrđuju se dodatni zahtjevi za dostupnost podataka za popravke i održavanje vozila. Konkretne tehničke odredbe nužne za provedbu te uredbe utvrđene su u Uredbi Komisije (EZ) br. 692/2008
 16
 i, kasnije, Uredbi Komisije (EU) 2017/1151
 17
 .
 (3)Zahtjevi za homologaciju tipa s obzirom na emisije motornih vozila postupno su znatno postroženi uvođenjem emisijskih normi Euro i njihovim naknadnim revizijama. Premda su se emisije niza reguliranih onečišćujućih tvari iz vozila općenito znatno smanjile, nisu se smanjile emisije NOx iz dizelskih motora ni emisije čestica iz benzinskih motora s izravnim ubrizgavanjem, posebice onih ugrađenih u laka vozila. Stoga su potrebne mjere za poboljšanje te situacije.
 (4)Komisija je detaljno analizirala postupke, ispitivanja i zahtjeve za homologaciju tipa utvrđene Uredbom (EZ) br. 692/2008 na temelju vlastitih istraživanja i informacija iz vanjskih izvora te je utvrdila da su emisije koje stvarno nastaju u cestovnom prometu vozila u skladu s normom Euro 5 ili Euro 6 znatno veće od emisija izmjerenih u novom regulatornom europskom voznom ciklusu (NEDC), osobito kad je riječ o emisijama NOx iz dizelskih vozila.
 (5)Stoga je Komisija razvila postupak za utvrđivanje stvarnih emisija tijekom vožnje (RDE), novu metodologiju za ispitivanje emisija iz vozila u stvarnim uvjetima vožnje. Postupak ispitivanja RDE-a uveden je uredbama Komisije (EU) 2016/427
 18
 i (EU) 2016/646
 19
 , kasnije preuzet u Uredbi (EU) 2017/1151 i poboljšan Uredbom Komisije (EU) 2017/1154
 20
 .
 (6)Uredbom (EU) 2016/646
 21
 uvedeni su datumi početka primjene postupka ispitivanja RDE-a i kriteriji sukladnosti za stvarne emisije tijekom vožnje. Za tu su svrhu upotrijebljeni faktori sukladnosti specifični za pojedine onečišćujuće tvari kako bi se uzele u obzir statističke i tehničke nesigurnosti mjerenja provedenih prijenosnim sustavom za mjerenje emisija (PEMS).
 (7)Opći sud 13. prosinca 2018. donio je presudu u spojenim predmetima T-339/16, T-352/16 i T-391/16
 22
 za pobijanje Uredbe Komisije (EU) 2016/646. Opći sud poništio je dio Uredbe (EU) 2016/646 kojom se utvrđuju faktori sukladnosti koji se upotrebljavaju za ocjenjivanje sukladnosti rezultata ispitivanja stvarnih emisija tijekom vožnje s graničnim vrijednostima emisija utvrđenima u Uredbi (EZ) br. 715/2007. Sud je presudio da je samo zakonodavac mogao uvesti te faktore sukladnosti jer se odnose na ključan element Uredbe (EZ) br. 715/2007.
 (8)Opći sud nije doveo u pitanje tehničko opravdanje faktora sukladnosti. Stoga i s obzirom na činjenicu da na trenutačnom stupnju tehnološkog razvoja i dalje postoji razlika između stvarnih emisija izmjerenih tijekom vožnje i emisija izmjerenih u laboratoriju, primjereno je uvesti faktore sukladnosti u Uredbu (EZ) br. 715/2007.
 (9)Kako bi se proizvođačima omogućilo da se usklade s graničnim vrijednostima norme Euro 6 u kontekstu postupka ispitivanja RDE-a, kriteriji sukladnosti za RDE trebali bi se uvesti u dva koraka. U prvom bi se koraku, na zahtjev proizvođača, trebao upotrebljavati privremeni faktor sukladnosti, a u drugom bi se koraku trebao upotrebljavati samo konačni faktor sukladnosti. Komisija bi trebala preispitivati konačne faktore sukladnosti s obzirom na tehnički napredak.
 (10)Ugovorom iz Lisabona uvedena je mogućnost da zakonodavac na Komisiju prenese ovlast donošenja nezakonodavnih akata opće primjene radi dopune ili izmjene određenih elemenata zakonodavnog akta koji nisu ključni. Mjere koje se mogu obuhvatiti delegiranjem ovlasti u skladu s člankom 290. stavkom 1. UFEU-a načelno odgovaraju mjerama obuhvaćenima regulatornim postupkom s kontrolom utvrđenim člankom 5.a Odluke Vijeća 1999/468/EZ
 23
 . Stoga je potrebno odredbe Uredbe (EZ) br. 715/2007 kojima je predviđena primjena regulatornog postupka s kontrolom prilagoditi članku 290. UFEU-a.
 (11)Kako bi se pridonijelo postizanju ciljeva Unije u pogledu kvalitete zraka i smanjile emisije iz vozila, Komisiji bi trebalo delegirati ovlast za donošenje akata u skladu s člankom 290. Ugovora o funkcioniranju Europske unije (UFEU) u pogledu detaljnih pravila o specifičnim procedurama, ispitivanjima i zahtjevima za homologaciju. Delegirane ovlasti trebale bi uključivati dopunjavanje Uredbe (EZ) br. 715/2007 tim revidiranim pravilima i ispitnim ciklusima za mjerenje emisija, zahtjevima za provedbu zabrane uporabe poremećajnih uređaja koji smanjuju djelotvornost sustava za kontrolu emisija, mjerama potrebnima za provedbu obveze proizvođača da omogući neograničeni i standardizirani pristup podacima za popravke i održavanje vozila te donošenjem revidiranog postupka mjerenja čestica. Nadalje, delegirane ovlasti trebale bi uključivati i mijenjanje Uredbe (EZ) br. 715/2007 radi smanjenja konačnih faktora sukladnosti zbog tehničkog napretka prijenosnog sustava za mjerenje emisija (PEMS), radi ponovnog određivanja graničnih vrijednosti utemeljenih na masi čestica i radi uvođenja graničnih vrijednosti utemeljenih na broju čestica. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće trebali bi primiti sve dokumente istodobno kada i stručnjaci iz država članica, a njihovi bi stručnjaci trebali sustavno imati pristup sastancima stručnih skupina Komisije koji se odnose na pripremu delegiranih akata.
 (12)Kako bi se osigurao kontinuitet provedbe s obzirom na tehnički napredak, regulatorni postupci s kontrolom koji su u tijeku u trenutku stupanja na snagu ove Uredbe za koje je odbor već dostavio svoje mišljenje trebali bi biti provedeni u skladu s člankom 5.a Odluke 1999/468/EZ.
 (13)Kako bi se osigurali jedinstveni uvjeti za provedbu članka 4. stavaka 2. i 3. Uredbe (EU) br. 715/2007, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
 24
 .
 (14)S obzirom na to da ciljeve ove Uredbe, odnosno utvrđivanje pravila o emisijama iz motornih vozila radi pridonošenja osnovnim ciljevima kvalitete zraka, ne mogu dostatno ostvariti države članice jer se motorna vozila s valjanom homologacijom mogu prodavati izvan nacionalnih granica, nego se zbog njezina opsega ili učinaka djelovanja oni na bolji način mogu ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tih ciljeva.
 (15)Uredbu (EZ) br. 715/2007 trebalo bi stoga na odgovarajući način izmijeniti,
 DONIJELI SU OVU UREDBU:
 Članak 1.
 Uredba (EZ) br. 715/2007 mijenja se kako slijedi:
 (1)članak 2. stavak 2. zamjenjuje se sljedećim:
 „2. Homologacija tipa koja je dodijeljena u skladu s ovom Uredbom može se na zahtjev proizvođača proširiti od vozila iz stavka 1. na vozila kategorija M1, M2, N1 i N2, prema definiciji u Prilogu II. Direktivi 2007/46/EZ, čija referentna masa nije veća od 2 840 kg i koja ispunjavaju zahtjeve utvrđene u ovoj Uredbi.”;
 (2)u članku 3. uvodna formulacija zamjenjuje se sljedećim:
 „U ovoj Uredbi primjenjuju se sljedeće definicije:”;
 (3)članak 4. mijenja se kako slijedi:
 (a)stavak 1. zamjenjuje se sljedećim:
 „1.Proizvođači moraju dokazati da su sva nova vozila koja su prodana, registrirana ili stavljena u uporabu u Zajednici homologirana u skladu s ovom Uredbom. Proizvođači moraju također dokazati da su svi novi zamjenski uređaji za kontrolu onečišćenja za koje se zahtijeva homologacija tipa i koji se prodaju ili stavljaju u uporabu u Zajednici homologirani u skladu s ovom Uredbom.
 Te obveze uključuju poštovanje graničnih vrijednosti iz Priloga I. Za potrebe utvrđivanja sukladnosti s graničnim vrijednostima emisija prema normi Euro 6 iz tablice 2. Priloga I. vrijednosti emisija utvrđene u svakom valjanom ispitivanju za utvrđivanje stvarnih emisija tijekom vožnje (RDE) dijele se s primjenjivim faktorom sukladnosti iz tablice 2.a Priloga I. Rezultat mora biti niži od graničnih vrijednosti emisija norme Euro 6 iz Tablice 2. tog Priloga.”;
 (b)stavak 4. zamjenjuje se sljedećim:
 „4. Komisija provedbenim aktima određuje konkretne mjere i zahtjeve iz stavaka 2. i 3. Ti se provedbeni akti donose u skladu s postupkom ispitivanja iz članka 15. stavka 2.”;
 (4)članak 5. mijenja se kako slijedi:
 (a)stavak 1. zamjenjuje se sljedećim:
 „1.
 Proizvođač oprema vozila tako da su sastavni dijelovi koji bi mogli utjecati na emisije konstruirani, izrađeni i ugrađeni tako da u uobičajenoj uporabi omogućuju vozilu sukladnost s ovom Uredbom.”;
 (b)u stavku 3. uvodna rečenica zamjenjuje se sljedećim:
 „3. Komisija je ovlaštena donijeti delegirane akte u skladu s člankom 14.a kako bi se dopunili stavci 1. i 2. utvrđivanjem posebnih zahtjeva i razvijanjem posebnih postupaka, ispitivanja i zahtjeva za homologaciju tipa iz ovog stavka, a oni se odnose na sljedeće elemente:”;
 (5)u članku 6. stavku 7. druga rečenica zamjenjuje se sljedećim:
 „U slučaju da takvi podaci nisu još dostupni, ili da u tom trenutku još nisu u skladu s ovom Uredbom, proizvođač ih treba osigurati u razdoblju od šest mjeseci od dana dodjeljivanja homologacije tipa.”;
 (6)članak 8. zamjenjuje se sljedećim:
 „Članak 8.
 Delegirani akti o pristupu podacima za popravke i održavanje vozila
 Komisija je ovlaštena donositi delegirane akte u skladu s člankom 14.a radi dopunjavanja članaka 6. i 7. To obuhvaća definiranje i osuvremenjivanje tehničkih specifikacija koje se odnose na način kojim se prenose informacije povezane s OBD-om i za popravke i održavanje vozila, pri čemu se posebna pozornost posvećuje specifičnim potrebama MSP-ova.”;
 (7)članak 10. mijenja se kako slijedi:
 (a)stavak 1. zamjenjuje se sljedećim:
 „1. S učinkom od 2. srpnja 2007., ako to zahtijeva proizvođač, nacionalna tijela ne smiju, zbog razloga koji se odnose na emisije ili potrošnju goriva vozila, odbiti dodjeljivanje EZ homologacije tipa ili nacionalne homologacije tipa za novi tip vozila ni zabraniti registraciju, prodaju ni stavljanje u uporabu kad je odgovarajuće vozilo sukladno s ovom Uredbom, posebno s graničnim vrijednostima prema normi Euro 5 utvrđenima u tablici 1. Priloga I. ili s graničnim vrijednostima prema normi Euro 6 utvrđenim u tablici 2. Priloga I., u skladu s drugim podstavkom članka 4. stavka 1.”;
 (b)stavci 4. i 5. zamjenjuju se sljedećim:
 „4. S učinkom od 1. rujna 2014., i od 1. rujna 2015. u slučaju vozila kategorije N1, razreda II i III, i kategorije N2, nacionalna tijela dužna su, zbog razloga koji se odnose na emisije ili potrošnju goriva vozila, odbiti dodjeljivanje EZ homologacije tipa ili nacionalne homologacije tipa za nove tipove vozila koji nisu sukladni s ovom Uredbom, posebno s graničnim vrijednostima prema normi Euro 6 utvrđenima u tablici 2. Priloga I.
 Sukladnost s graničnim vrijednostima prema normi Euro 6 tijekom svakog valjanog ispitivanja RDE-a utvrđuje se tako što se uzima u obzir faktor sukladnosti specifičan za svaku pojedinu onečišćujuću tvar utvrđen u tablici 2.a Priloga I. u skladu s drugim podstavkom članka 4. stavka 1.
 5. S učinkom od 1. rujna 2015., i od 1. rujna 2016. u slučaju vozila kategorije N1, razreda II i III, i kategorije N2, nacionalna tijela dužna su, u slučaju novih vozila koja nisu sukladna s ovom Uredbom, posebno s graničnim vrijednostima prema normi Euro 6 utvrđenima u tablici 2. Priloga I., [„kako je utvrđeno u skladu s drugim podstavkom stavka 4.”,] smatrati da potvrde o sukladnosti više nisu važeće u smislu članka 18. Direktive 2007/46/EZ te, zbog razloga koji se odnose na emisije ili potrošnju goriva, zabraniti registraciju, prodaju ili stavljanje u uporabu takvih vozila.
 Sukladnost s graničnim vrijednostima prema normi Euro 6 tijekom svakog valjanog ispitivanja RDE-a utvrđuje se tako što se uzima u obzir faktor sukladnosti specifičan za svaku pojedinu onečišćujuću tvar utvrđen u tablici 2.a Priloga I. u skladu s drugim podstavkom članka 4. stavka 1.”;
 (8)članak 11. stavak 1. zamjenjuje se sljedećim:
 „1. Za nove zamjenske uređaje za kontrolu onečišćenja koji su namijenjeni za ugradnju u vozila homologirana na temelju ove Uredbe, nacionalna tijela dužna su zabraniti njihovu prodaju ili ugradnju u vozilo ako ne pripadaju tipu za koji je dodijeljena homologacija tipa u skladu s ovom Uredbom.”;
 (9)u članku 12. stavku 1. prvi podstavak zamjenjuje se sljedećim:
 „1. Države članice mogu predvidjeti financijske poticaje koji se primjenjuju za serijski proizvedena vozila koja su u skladu s ovom Uredbom.”;
 (10)u članku 14. stavci 2. i 3. zamjenjuju se sljedećim:
 „2. Komisija je ovlaštena za donošenje delegiranih akata u skladu s člankom 14.a radi donošenja sljedećih mjera na temelju rezultata programa mjerenja čestica UNECE-a, koji je proveden pod pokroviteljstvom Svjetskog foruma za usklađivanje pravilnika o vozilima, pri čemu ne smije snižavati razinu zaštite okoliša u Uniji:
 (a)
 izmjena ove Uredbe radi promjene graničnih vrijednosti mase čestica i broja čestica utvrđenih u Prilogu I.:
 (b)
 dopuna ove Uredbe donošenjem revidiranog postupka mjerenja broja čestica.
 3. Komisija je ovlaštena donositi delegirane akte u skladu s člankom 14.a kojima se:
 (a) dopunjuje ova Uredba radi prilagodbe postupaka, ispitivanja i zahtjeva te ispitnih ciklusa za mjerenje emisija kako bi oni primjereno odražavali stvarne emisije tijekom vožnje;
 (b) izmjenjuje ova Uredba kako bi tehničkom napretku prilagodila konačne faktore sukladnosti specifične za pojedine onečišćujuće tvari utvrđene u tablici 2.a Priloga I.”;
 (11)umeće se sljedeći članak 14.a:
 „Članak 14.a
 Izvršavanje delegiranja ovlasti
 1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.
 2. Ovlast za donošenje delegiranih akata iz članka 5. stavka 3., članka 8. i članka 14. stavaka 2. i 3. dodjeljuje se Komisiji na razdoblje od pet godina počevši od ... [datum stupanja na snagu]. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.
 3. Europski parlament ili Vijeće u svakom trenutku mogu opozvati delegiranje ovlasti iz članka 5. stavka 3., članka 8. i članka 14. stavaka 2. i 3. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.
 4. Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
 5. Čim donese delegirani akt, Komisija ga istodobno priopćuje Europskom parlamentu i Vijeću.
 6. Delegirani akt donesen na temelju članka 5. stavka 3., članka 8. i članka 14. stavaka 2. i 3. stupa na snagu samo ako Europski parlament ili Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.”;
 (12)članak 15. zamjenjuje se sljedećim:
 „Članak 15.
 Postupak odbora
 1.Komisiji pomaže Odbor iz članka 40. stavka 1. Direktive 2007/46/EZ. Navedeni odbor je odbor u smislu Uredbe (EU) br. 182/2011.
 2.Pri upućivanju na ovaj stavak primjenjuje se članak 5. Uredbe (EU) br. 182/2011.”;
 (13)Prilog I. mijenja se u skladu s Prilogom ovoj Uredbi.
 Članak 2.
 Ova Uredba ne utječe na postupke u tijeku u skladu s člankom 5. stavkom 3., člankom 8. i člankom 14. stavcima 2. i 3. Uredbe (EZ) br. 715/2007 u okviru kojih je odbor već donio mišljenje u skladu s člankom 5.a Odluke 1999/468/EZ.
 Članak 3.
 Ova Uredba stupa na snagu trećeg dana od dana objave u Službenom listu Europske unije.
 Ova je Uredba u cijelosti obvezujuća i izravno se primjenjuje u svim državama članicama.
 Sastavljeno u Bruxellesu,
 Za Europski parlament
 Za Vijeće
 Predsjednik
 Predsjednik
 (1)
 SL L 109, 26.4.2016., str. 1.
 (2)
 Uredba (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, SL L 171, 29.6.2007., str. 1.
 (3)
 Uredba Komisije (EU) 2016/427 оd 10. ožujka 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6), SL L 82, 31.3.2016., str. 1.
 (4)
 Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6), SL L 109, 26.4.2016., str. 1.
 (5)
 Uredba Komisije (EU) 2017/1154 od 7. lipnja 2017. o izmjeni Uredbe Komisije (EU) 2017/1151 o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 te o izmjeni Direktive 2007/46/EZ Europskog parlamenta i Vijeća s obzirom na stvarne emisije tijekom vožnje lakih osobnih i gospodarskih vozila (Euro 6), SL L 175, 7.7.2017., str. 708.
 (6)
 Uredba Komisije (EU) 2018/1832 оd 5. studenoga 2018. o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) 2017/1151 u svrhu poboljšanja homologacijskih ispitivanja i postupaka za emisije iz lakih osobnih i gospodarskih vozila, uključujući one za sukladnost u uporabi i stvarne emisije tijekom vožnje te uvođenje uređaja za praćenje potrošnje goriva i električne energije, SL L 301, 27.11.2018., str. 1.
 (7)
 Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva), SL L 263, 9.10.2007., str. 1.
 (8)
 Vidjeti: COM(2018) 330 Europa koja štiti: Čisti zrak za sve.
 (9)
 Vidjeti: EAO, 2019. Kvaliteta zraka u Europi – izvješće iz 2018.
 https://www.eea.europa.eu/publications/air-quality-in-europe-2018
 (10)
 Cestovni promet krivac je za oko 40 % emisija dušikovih oksida u EU-u. Od ukupnih emisija dušikovih oksida iz vozila oko 80 % je iz dizelskih vozila.
 (11)
 Granična vrijednost za NOx u normi Euro 6 uvedena je 2007., a počela se primjenjivati na nove tipove vozila u rujnu 2014. te na nova vozila u rujnu 2015.
 (12)
 Radni dokument službi Komisije – Prilog Prijedlogu uredbe Europskog parlamenta i Vijeća o homologaciji tipa motornih vozila u odnosu na emisije i pristupu podacima za popravke vozila i o izmjeni Direktive 72/306/EEZ i Direktive ../../EC – Procjena učinka {COM(2005) 683 final}./* SEC/2005/1745 */
 (13)
 SL C , , str. ..
 (14)
 Uredba (EZ) br. 715/2007 Europskog parlamenta i Vijeća od 20. lipnja 2007. o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila (SL L 171, 29.6.2007., str. 1.).
 (15)
 Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).
 (16)
 Uredba Komisije (EZ) br. 692/2008 od 18. srpnja 2008. o provedbi i izmjeni Uredbe (EZ) br. 715/2007 Europskog parlamenta i Vijeća o homologaciji motornih vozila s obzirom na emisije iz lakih osobnih i teretnih vozila (Euro 5 i Euro 6) i dostupnosti podataka za popravke i održavanje vozila (SL L 199, 28.7.2008., str. 1.).
 (17)
 Uredba Komisije (EU) 2017/1151 od 1. lipnja 2017. o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe Komisije (EZ) br. 692/2008 (SL L 175, 7.7.2017., str. 1.).
 (18)
 Uredba Komisije (EU) 2016/427 od 10. ožujka 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6) (SL L 82, 31.3.2016., str. 1.).
 (19)
 Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 u pogledu emisija iz lakih osobnih i gospodarskih vozila (Euro 6) (SL L 109, 26.4.2016., str. 1.).
 (20)
 Uredba Komisije (EU) 2017/1154 od 7. lipnja 2017. o izmjeni Uredbe Komisije (EU) 2017/1151 o dopuni Uredbe (EZ) br. 715/2007 Europskog parlamenta i Vijeća o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila, o izmjeni Direktive 2007/46/EZ Europskog parlamenta i Vijeća, Uredbe Komisije (EZ) br. 692/2008 i Uredbe Komisije (EU) br. 1230/2012 te stavljanju izvan snage Uredbe (EZ) br. 692/2008 te o izmjeni Direktive 2007/46/EZ Europskog parlamenta i Vijeća s obzirom na stvarne emisije tijekom vožnje lakih osobnih i gospodarskih vozila (Euro 6) (SL L 175, 7.7.2017., str. 708.).
 (21)
 Uredba Komisije (EU) 2016/646 od 20. travnja 2016. o izmjeni Uredbe (EZ) br. 692/2008 s obzirom na emisije iz lakih osobnih i gospodarskih vozila (Euro 6) (SL L 109, 26.4.2016., str. 1.).
 (22)
 Presuda od 13. prosinca 2018., Ville de Paris, Ville de Bruxelles i Ayuntamiento de Madrid protiv Komisije, T-339/16, T-352/16 i T-391/16, EU:T:2018:927.
 (23)
 Odluka Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (SL L 184, 17.7.1999., str. 23.).
 (24)
 Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).
 ---documentbreak---
 EUROPSKA KOMISIJA
 Bruxelles, 14.6.2019.
 COM(2019) 208 final
 PRILOG
 a következőhöz:
 Prijedloguuredbe Europskog Parlamenta i Vijeća
 o izmjeni Uredbe (EZ) br. 715/2007 o homologaciji tipa motornih vozila u odnosu na emisije iz lakih osobnih i gospodarskih vozila (Euro 5 i Euro 6) i pristupu podacima za popravke i održavanje vozila
 PRILOG
 U Prilog I. Uredbi (EZ) br. 715/2007 umeće se sljedeća tablica 2.a:
 „Tablica 2.a
 Faktori sukladnosti stvarnih emisija tijekom vožnje
 Dušikovi oksidi (NOx)
 Broj čestica (PN)
 Ugljikov monoksid (CO)(
 1
 )
 Ukupni ugljikovodici (THC)
 Ugljikovodici i dušikovi oksidi zajedno (THC + NOx)
 CFpollutant-final (2)
 1,43
 1,5
 —
 —
 —
 CF pollutant-temp (3)
 2,1
 1,5
 —
 —
 —
 (1) Emisije ugljikova monoksida mjere se i bilježe u svim ispitivanjima stvarnih emisija tijekom vožnje (RDE).
 (2) CFpollutant-final je faktor sukladnosti za utvrđivanje sukladnosti s graničnim vrijednostima emisija prema normi Euro 6 uz uzimanje u obzir tehničkih nesigurnosti povezanih s uporabom prijenosnog sustava za mjerenje emisija (PEMS).
 (3) CF pollutant-temp privremeni je faktor sukladnosti koji se može upotrijebiti na zahtjev proizvođača kao alternativa faktoru CFpollutant-final tijekom razdoblja od 5 godina i 4 mjeseca nakon datuma utvrđenih u članku 10. stavcima 4. i 5.”.


text:
Brutselloos (varem kasutatud ka nimetusi Bangi tõbi, Bangi infektsioon) on nakkushaigus, mida põhjustavad kepikujulised bakterid Brucella melitensis, Brucella abortus, Brucella suis ja Brucella canis.
 Nakkus kandub edasi koduloomade kaudu. Bakterid levivad järgmistel viisidel:
 piisknakkus
 kokkupuude kodulooma piimaga
 kokkupuude nakatunud organismi limaskesta ja/või nahaga
 RHK-10 alusel klassifitseeritakse brutselloosi järgmiselt:
 Brucella melitensis`e brutselloos (A23.0)
 Brucella abortus`e brutselloos (A23.1)
 Brucella suis`e brutselloos (A23.2)
 Brucella canis`e brutselloos (A23.3)
 Muu brutselloos (A23.8)
 Täpsustamata brutselloos (A23.9)
 Ajalugu
 Esimest korda puutusid selle haigusega kokku Briti põetajad 1850. aastatel Krimmi sõjas Maltas.
 Aastal 1887 tegi David Bruce selgeks haiguse põhjusliku seose organismiga.
 Aastal 1897 eraldas taani veterinaar Bernhard Bang bakteri Brucella abortus, mis põhjustas brutselloosi. Hiljem hakatigi haigust sageli nimetama Bangi tõveks.
 Patogenees
 Haigusetekitaja tungib esmalt epiteelkoerakkudesse. Organismi vastureaktsiooni tulemusena püüavad leukotsüüdid bakterit seedida, kuid see ei õnnestu. Mikroob transporditakse seejärel maksa, põrna ja luuüdisse, kus nad liiguvad makrofaagidesse ja alustavad oma paljunemisprotsessi ja eritavad endotoksiine, mis kanduvad üle kogu organismi laiali. Brutselloosi inkubatsiooniperioodi pikkuseks on sõltuvalt raskusastmest keskmiselt 10–30 päeva. Eriti ohtlik on brutselloos rasedatele naistele, kutsudes sageli esile abordi.
 Kliinilised sümptomid:
 palavik
 liigese- ja lihasevalu
 maksa ja põrna hüpertroofia
 osteomüeliit
 Ravi
 Brutselloosi korral kasutatakse järgmisi medikamente:
 tetratsükliin
 rifampitsiin
 streptomütsiin
 apitsilliin
 doksütsükliin
 levamisool
 Nakkushaigused